《雪中登感应观阁次王太仆韵》
明代·黎民表

高步仙台喜对君，烟花迢递入枫宸。城云近带晴霏湿，苑树遥连霁色新。

游客正伤千里目，归鸿先报五陵春。江湖回首钧天梦，犹有当时献赋人。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。